Ḿbú samana, ngɔn samana e tɔá mə̄lú mə́tán, mə ngábə́ mə tɔá á sí á ndá dzama, bənyiá bodo mvíe bə́ tɔ̄á ósū nā; ńdɔ fɔ́ɔ́ wɔ́ Ńtondôbə ó ngāzu ma ku á yób. 2Ásām mís, mə ńtála ekokoma é fulugan ai mod, a tádigi é vóm ó yénege anə́ angə́də́g, a súzu m̀fág yǎ sí, o ngábə́ hə ndóan ndóan; a tádigi a angə́də́g a bɛ́dē á yób, dzóm ziŋ é yénege anə́ engə́ngə́ŋ, é fyɛgɛ anə́ mvɔ́d. 3Ńdɔ a ngásám évəgələ wɔ́, a bǐ mā á kɔ́ŋ esǐl; ńdɔ Ǹsísīm ó ngāyə́le ai ma á zāŋ yób ai sí, ó kə́ ai ma á Yērúzalɛm, á zāŋ biyə̌ŋ bí mam bí Zāmbá étēde, á mə̄nyíí mə́ ḿbɛ́ yā ńnə̄m étēde, éví wábəbə á ńnam âkoé, é vóm étɔ̄á évəgələ abán é nə́, édzí yádudu abán. 4Mə ńtála dúmá Zāmbá Ísraɛ̂l étēde; lə́ ngábə́ anə́ é dzóm mə̄ ngáyén édzəgəze á sí. 5Nyé ai ma nâ: "Ǎ mɔ̂n mod, samá mís á ńnam âkoé," ńdɔ mə ngásám mís á ńnam âkoé, mə ńtála ḿfág yā ḿbɛ̄ óngóla yǎ álatâr âkoé evəgələ ábán é tə́lē á ḿbɛ̄. 6Nyé ai ma nâ: "Ǎ mɔ̂n mod, yə o tâ é mam bábɔ ? E byə́ə̄m bə́bə̂ bə́ mam ndâ bod Ísraɛ́l yâbɔ nə́ é vāā ma á ḿfūfúb étɔbɔgɔ wáma ? Wayi hḿ fə yén bə̄bə̂ bə́ mam bəfə́. 7Ńdɔ a ngákə ai ma á ḿbɛ̄ yā ńsəŋ. Ábəbə, mə ńtála alɔ́ŋ á ḿfim. 8Nyé ai ma nâ: "Ǎ mɔ̂n mod, túbú álɔ̄ŋ á ḿfim", ńdɔ mə ngátúb álɔ̄ŋ á ḿfim, m̀fim ó ńyô. 9Nyé ai ma nâ:"Nyíígī ó yen bə́bə̂ bə́ mam bə́ ngɔ́l bábɔ é vóm hí." 10Ńdɔ mə ngányî, mə ńtála bivəgələ̌ bədudu abumu məkyaí mə́sə, ai byə̂m bí tsíd, nyié, ai ngun ésə yǎ ndá Īsraɛ̂l ǹkaŋán á ḿfim, ńkɔ̄dɔ̄ná. 11Bod məwóm zamgbál, bənyiá bodo mvíē yā ndá Īsraɛ̂l, bə́ tə́lé bivəgələ ósū Yaazanyahu, mɔ́n Shafân a ngábə́ tə́le ai bɔ́ mod ósə a bələ́ éwúmā dzíé á mɔ́, enyum ótsídā ótú é bɛ́də̄ á yób. 12Nyé ai ma nâ: Ǎ mɔ̂n mod, yə o yén é mam bənyia bodo mvíē yā ndá Īsraɛ̂l bábɔ á díbi, mod ósə étun ndá dzíé, ǹdzámán ai bivəgələ ? Bakɔ́bɔ̄ nâ: "Ǹtondôbə ǎ yēn kig bíā, Ǹtondôbə a kódo yǎ á ńnam."